KIRJALLINEN KYSYMYS E-2366/99 esittäjä(t): Mark Watts (PSE) komissiolle. Komission kertomus eläinlääkärien tekemistä tarkastuskäynneistä Ranskassa ja Kreikassa.



Virallinen lehti nro 219 E , 01/08/2000 s. 0150 - 0151



KIRJALLINEN KYSYMYS E-2366/99 esittäjä(t): Mark Watts (PSE) komissiolle (13. joulukuuta 1999) Aihe: Komission kertomus eläinlääkärien tekemistä tarkastuskäynneistä Ranskassa ja Kreikassa Helmikuun 23. päivänä 1999 komissio julkaisi kertomuksen eläinlääkärien tekemästä tarkastuskäynnistä Kreikkaan. Kertomus paljasti Kreikan rikkoneen vakavasti neuvoston direktiiviä 91/628/ETY(1) eläinten suojelusta niiden kuljettamisen aikana. Kertomus myös osoitti, että reittisuunnitelmat Kreikkaan vietävistä espanjalaisista ja hollantilaisista lampaista sekä ranskalaisesta nautakarjasta puuttuivat kokonaan tai olivat puutteellisesti laaditut alkuperämaassa. Komissio on myös julkaissut kertomuksen eläinlääkärien tekemästä tarkastuskäynnistä Ranskaan. Se paljasti Ranskan rikkoneen vakavasti neuvoston direktiiviä 91/628/ETY. Kertomus myös osoitti, että Alankomaiden ja Saksan viranomaiset sallivat raskauden loppuvaiheessa olevien hiehojen pitkien matkojen kuljetukset sekä hyväksyivät reittisuunnitelmia, jotka osoittivat, että kuljetusyhtiöt eivät edes aikoneet noudattaa laillisia määräyksiä, joiden mukaan karjan pitää saada levätä sekä poistaa se kulkuneuvoista 24 tunnin ajaksi 29 tuntia kestäneen kuljetuksen jälkeen. Mitä toimia komissio toteuttaa huolehtiakseen siitä, että Hollannin, Saksan, Ranskan ja Kreikan viranomaiset varmistavat neuvoston direktiivin 91/628/ETY vaatimusten noudattamisen? (1) EYVL L 340, 11.12.1991, s. 17. David Byrnen komission puolesta antama vastaus (19. tammikuuta 2000) Komissio käynnisti vastikään EY:n perustamissopimuksen 226 artiklan (entisen 169 artiklan) mukaisen jäsenyysvelvoitteiden laiminlyöntiä koskevan menettelyn. Menettely liittyy eläinten hyvinvointia koskevan yhteisön lainsäädännön rikkomiseen, josta kerrotaan arvoisan parlamentin jäsenen mainitsemassa Kreikkaan tehdystä eläinlääkintäalan tarkastuskäynnistä annetussa raportissa. Ranskan osalta eläinten suojelemisesta kuljetuksen aikana annetun direktiivin 91/628/ETY muuttamisesta 29. kesäkuuta 1995 annetun neuvoston direktiivin 95/29/EY(1) sääntöjen noudattamatta jättäminen näyttää ainakin osittain johtuvan siitä, että kyseinen jäsenvaltio on saattanut direktiivin täysimääräisesti osaksi kansallista lainsäädäntöään vasta äskettäin. Jäsenyysvelvoitteiden laiminlyöntiä koskeva menettely aloitettiin, koska direktiivin saattaminen osaksi kansallista lainsäädäntöä oli puutteellista, ja asia on viety Euroopan yhteisöjen tuomioistuimeen. Komission käytäntönä on antaa tällaisen prosessin raueta sitten, kun komissio on varmistunut, että kyseinen jäsenvaltio on täyttänyt direktiivin saattamiseen osaksi kansallista lainsäädäntöään liittyvät velvoitteet. Komissio tutkii myös, onko Ranska rikkonut näkyvästi muita asiaan liittyviä sääntöjä. Komissio käynnistää tarvittaessa epäröimättä uuden 226 artiklan mukaisen menettelyn. Komissio on tarkastuskäyntien aikana kerättyjen tietojen ja eläinten hyvinvointia ajavilta järjestöiltä saatujen valitusten perusteella tietoinen siitä, että edellä mainittuja direktiivejä rikkovia kuljetuksia tapahtuu vieläkin usein. Rikkomukset liittyvät erityisesti aikarajoihin ja lepotaukoihin sekä ruokintaan ja juottamiseen. Joistakin jäsenvaltioista peräisin oleviin karjakuljetuksiin ei ole aina liitetty asianmukaisesti täytettyä reittisuunnitelmaa. Kun komissio saa kuulla tällaisesta sääntöjen rikkomisesta, se puuttuu asiaan ja on tarvittaessa valmis aloittamaan jäsenyysvelvoitteiden laiminlyöntiä koskevan menettelyn. Komissio on vastikään kutsunut koolle uuden työryhmän, joka käsittelee eläinten suojelua pitkien kuljetusten aikana ja pyrkii tarkastelemaan kaikkia asiaan liittyvien direktiivien täytäntöönpanoon liittyviä ongelmia ja löytämään asianmukaisia ratkaisuja. (1) EYVL L 282, 15.10.1997.